## Mazón: “Exigim més equitat, innovació i coordinació fitosanitària que garantisquen un sector viable, sostenible i amb futur”

*** Advoca per una “estratègia global” que integre pràctiques comercials justes que milloren la competitivitat, rendibilitat i sostenibilitat de la nostra agricultura
* Defén les clàusules espill en els acords amb tercers països, mesures per a compensar els desequilibris hídrics i per a millorar la transparència i la traçabilitat dels productes agrícoles i alimentaris, així com aconseguir una PAC més eficaç per als nostres productors
* Advertix de l’impacte dels aranzels estatunidencs i exigix “accions fermes contra estes barreres injustificades al comerç lliure i just”
* El president ha presentat en el ple del Comité de les Regions el dictamen per a ‘Millorar la competitivitat agrícola regional a la UE: una estratègia global que integre condicions comercials equitatives i seguretat fitosanitària’, que ha sigut aprovat**

**Brussel·les.**

El president de la Generalitat, Carlos Mazón, ha exigit “més equitat, innovació i coordinació fitosanitària que garantisquen un sector viable, sostenible i amb futur”.

Mazón ha presentat en el ple del Comité de les Regions a Brussel·les el dictamen per a ‘Millorar la competitivitat agrícola regional de la UE: una estratègia global que integre condicions comercials equitatives i seguretat fitosanitària’ que ha sigut aprovat.

Durant la seua intervenció, el president ha indicat que el sector agrari s’enfronta a tres grans desafiaments, com són “les pràctiques comercials deslleials, un mercat especialment sensible a canvis geopolítics o fluctuacions demogràfiques i el calfament global”.

Davant d’estos reptes, el cap de l’executiu valencià ha proposat una “estratègia global” amb “més equitat, més innovació i més coordinació fitosanitària”.

Així, ha assenyalat que els nostres agricultors es troben “en una clara i injusta situació de desavantatge”, per la qual cosa ha proposat una “alineació de polítiques comercials i fitosanitàries que garantisquen que els acords comercials amb tercers països siguen equitatius i mútuament beneficiosos”.

En este sentit, ha advocat perquè estos acords incloguen clàusules espill per a garantir “que els productes importats complisquen amb els mateixos estàndards que els productes europeus”, ja que “ningú pot vindre amb menys exigències que les que ens plantegem a nosaltres mateixos”.

Mazón ha apostat per la investigació i la innovació per a posar a la disposició dels agricultors “tecnologies que permeten obtindre noves i més resistents varietats”. Així mateix, ha defés el desenrotllament d’una agricultura de precisió, “l’ús de *blockchain* i altres instruments tecnològics”.

**Evitar plagues i malalties**

El cap del Consell també ha proposat un sistema europeu d’inspecció en origen “que permeta garantir que els productes agrícoles importats de tercers països complisquen amb les nostres normatives”. Només d’esta manera, ha afegit, “protegirem les nostres explotacions de plagues i malalties no presents en l’agricultura europea, i de les quals ens hem de protegir”.

L’objectiu és desenrotllar polítiques que garantisquen que el sector agrícola siga “viable, sostenible i amb futur”, ja que de la seua fortalesa “depén la fortalesa dels nostres territoris, que són base i manteniment de tota l’activitat que desenrotllem, des del comerç a la gastronomia o l’enologia”.

El president ha defés, així mateix, la compatibilitat entre rendibilitat i sostenibilitat de l’agricultura i, en este sentit, ha assenyalat que no es pot parlar de sostenibilitat ni de solidaritat “si hi ha part d’Europa que no té aigua”.

Així, ha indicat que l’Europa del nord, humida i rica en aigua, “ha d’entendre que hi ha part del continent que també treballa l’agricultura i que no pot quedar-se sense aigua”, i que si es demostra que hi ha conques excedentàries “poden coordinar-se amb les conques que necessiten eixa aigua”. “Això sí que és solidaritat hídrica i sostenibilitat”, ha afegit.

Mazón ha agraït també a les institucions europees la seua solidaritat amb el poble valencià després de la riuada d’octubre i ha “sol·licitat el suport de totes les regions per als fons de solidaritat, perquè demà li pot passar a qualsevol altra regió d’Europa”. “Vinc a demanar la unió de tots per al suport que necessita la meua terra valenciana, també per a la seua agricultura” i la contribució solidària del Comité de les Regions, ha agregat.

**Aranzels**

Durant la seua intervenció, el president del Consell ha advertit de l’impacte que els aranzels estatunidencs “que hem conegut este matí suposaran als nostres productes agrícoles, com ara vi i licors, pastes, productes lactis i oli d’oliva”, per la qual cosa ha exigit “accions fermes contra estes barreres injustificades al comerç lliure i just”.

Mazón ha assenyalat que el context actual “ens obliga a prestar una especial atenció” a estes imposicions per a “protegir les empreses, treballadors i consumidors europeus d’aranzels injustificats”.

Fecha: 03/04/2025